**សុន្ទរកថា**

**សម្តេចក្រឡាហោម ស ខេង ឧបនាយករដ្ឋមន្រ្តី រដ្ឋមន្រ្តីក្រសួងមហាផ្ទៃ**

**ប្រធានគណៈកម្មាធិការជាតិ ប្រយុទ្ធប្រឆាំងអំពើជួញដូរមនុស្ស គ.ជ.ប.ជ**

**ក្នុង «ទិវាជាតិប្រឆាំងការជួញដូរមនុស្ស ១២ធ្នូ ឆ្នាំ២០១៩»**

**នៅសាលមហាស្រពកោះពេជ្រ**

**សូមថ្វាយបង្គំសម្តេច ព្រះរាជាគណៈ ព្រះថិរានុត្ថេរៈ គ្រប់ព្រះអង្គ ជាទីគោរពសក្ការៈ**

**ឯកឧត្តម លោកជំទាវ សមាជិក សមាជិកាដ៏ឧត្តុង្គឧត្តម នៃព្រឹទ្ធសភា រដ្ឋសភា**

**ឯកអគ្គរាជទូត ឯកអគ្គរដ្ឋទូត និងតំណាងស្ថានបេសកកម្ម ប្រចាំ នៅព្រះរាជាណាចក្រកម្ពុជា**

**បណ្ឌិតសភាចារ្យ សាកលវិទ្យាធិការ សាស្ត្រាចារ្យ និស្សិត បញ្ញវ័ន្ទ**

**លោក លោកស្រី តំណាងទីភ្នាក់ងារអង្គការសហប្រជាជាតិ និងអង្គការដៃគូអភិវឌ្ឍន៍**

**លោកឧកញ៉ា អ្នកឧកញ៉ា**

**ឯកឧត្តម លោកជំទាវ ក្រុមប្រឹក្សា អភិបាល នៃគណៈអភិបាល រាជធានី ខេត្ត**

**ឯកឧត្តម នាយឧត្តមសេនីយ៍ អគ្គស្នងការ មេបញ្ជាការ កងកម្លាំងប្រដាប់អាវុធ គ្រប់ប្រភេទ**

**លោក លោកស្រីតំណាងអង្គការសង្គមស៊ីវិល តំណាងវិស័យសាសនា បងប្អូនប្រជាពលរដ្ឋ**

**យុវជន យុវនារី និងលោក​លោកស្រី ភ្ញៀវជាតិ អន្តរជាតិទាំងអស់ ជាទីគោរពរាប់អាន**

 នៅក្នុងឱកាសដ៏មហានក្ខត្តរឹក នៃការប្រារព្វទិវាជាតិប្រឆាំងការជួញដូរមនុស្ស ១២ ធ្នូ នាថ្ងៃនេះ ជំនួសមុខ សម្តេចអគ្គមហាសេនាបតីតេជោ ហ៊ុន សែន នាយករដ្ឋមន្រ្តី នៃព្រះរាជាណាចក្រកម្ពុជា និងខ្លួនខ្ញុំផ្ទាល់ និងភរិយា ខ្ញុំមានក្តីសោមនស្សរីរាយ សូមសម្តែងនូវអំណរគុណយ៉ាងជ្រាលជ្រៅ ចំពោះព្រះវត្តមាន និងវត្តមានដ៏មានតម្លៃ របស់សម្តេចព្រះរាជាគណៈ ព្រះថិរានុត្ថេរៈគ្រប់ព្រះអង្គ យាយជី តាជី តំណាងគ្រប់និកាយសាសនា ឯកឧត្តម លោកជំទាវ លោក លោកស្រី ភ្ញៀវជាតិ អន្តរជាតិ បណ្ឌិត សាស្រ្តាចារ្យ អាជ្ញាធរ កងកម្លាំងគ្រប់ប្រភេទ យុវជន យុវ​នារីទាំងអស់ ដែលមានវត្តមាននៅទីនេះ ដែលជាការបង្ហាញ នូវឆន្ទៈដ៏មុះមុត ប្រកបដោយស្មារតីនៃកិច្ចសហប្រតិបត្តិការក្នុងការប្រយុទ្ធប្រឆាំងរាល់ទម្រង់នៃការរំលោភបំពាន អំពើជួញដូរមនុស្ស និងការកេងប្រវ័ញ្ចលើមនុស្ស ។ យើងទាំងអស់គ្នា ជាអ្នកដឹកនាំ ស្ថាប័ន ក្រសួង អង្គភាព និកាយសាសនា អាជ្ញាធរមានសមត្ថកិច្ច ជាបណ្ឌិត បញ្ញវ័ន្ត ជាដៃគូអភិវឌ្ឍន៍ សង្គមស៊ីវិល និងជាប្រជាពលរដ្ឋ ក្នុងព្រះរាជាណាចក្រកម្ពុជា ក៏ដូចជាដៃគូអន្តរជាតិ ពីបណ្តាប្រទេសពាក់ព័ន្ធ បានប្តេជ្ញាចិត្តខ្ពស់ ការពារប្រជាជនរបស់យើង និងមនុស្សជាតិទូទៅគ្រប់វ័យ គ្រប់ស្ថានភាព ពីភាពរងគ្រោះដោយអំពើជួញដូរមនុស្សគ្រប់រូបភាព ដោយមិនប្រកាន់ ភេទ ជាតិសាសន៍ ពណ៌សម្បុរ និងស្ថានភាពដទៃឡើយ ។

 ខ្ញុំសូមឆ្លៀតឱកាសនេះ ដើម្បីថ្លែងនូវការកោតសរសើរ និងអំណរគុណ ចំពោះ ឯកឧត្តម លោកជំទាវ ថ្នាក់ដឹកនាំ និងសហការីទាំងអស់ នៃក្រសួងស្ថាប័ន អង្គភាពជាសមាជិកនៃគណៈ កម្មាធិការជាតិ ប្រយុទ្ធប្រឆាំងអំពើជួញដូរមនុស្សទាំងអស់ ក៏ដូចជា អាជ្ញាធរ សមត្ថកិច្ច និងកងកម្លាំងគ្រប់ប្រភេទ ទាំងនៅថ្នាក់ជាតិ និងថ្នាក់ក្រោមជាតិ ព្រមទាំងអគ្គលេខាធិការដ្ឋានគ.ជ.ប.ជ ដែលបានខិតខំអស់ពីកម្លាំងកាយចិត្ត ពុះពារគ្រប់ឧបសគ្គ ដើម្បីធ្វើឲ្យសម្រេចកិច្ចការជាច្រើន គួរឲ្យមោទនៈ ។ ជាក់ស្តែង ក្នុងឆ្នាំ២០១៩នេះ គណៈកម្មាធិការជាតិយើង បានធ្វើឲ្យសម្រេចកិច្ចធំៗ ជាច្រើន មានជាអាទិ៍ ការប្រកាសផ្សព្វផ្សាយរបាយការណ៍ជាតិប្រឆាំងការជួញដូរមនុស្សឆ្នាំ២០១៨ និងទិសដៅឆ្នាំ២០១៩ - កិច្ចប្រជុំរវាងក្រុមប្រទេសបញ្ជូនបី កម្ពុជា ឡាវ មីយ៉ាន់ម៉ា ដើម្បីលើកកម្ពស់សុវត្ថិភាពពលករទេសន្តរប្រវេសន៍ - ការរៀបចំវេទិកាជាតិអន្តរសាសនា ប្រឆាំងការជួញដូរមនុស្ស និងទាសភាពសម័យទំនើប -​​​ ការប្រកាសដាក់ឲ្យប្រើប្រាស់ផែនការយុទ្ធសាស្រ្តជាតិ ប្រយុទ្ធប្រឆាំងអំពើជួញដូរមនុស្ស - ការដាក់ចេញនូវគោលនយោបាយ វិធានការនានាដើម្បីលើកកម្ពស់សុវត្ថិភាពពលករ នៅប្រទេសគោលដៅ និងកម្មករ កម្មការិនីក្នុងស្រុក - ការចុះហត្ថលេខាលើអនុស្សរណៈ កិច្ចព្រមព្រៀង សហប្រតិបត្តិការ ជាមួយបណ្តាអង្គការដៃគូជាតិ និងអន្តរជាតិ ក្នុងការប្រឆាំងការជួញដូរមនុស្ស​ - ការលើកកម្ពស់ សុវត្ថិភាពពលករពេលត្រឡប់មកមាតុប្រទេសវិញ - ការចុះហត្ថលេខាលើ នីតិវិធីប្រតិបត្តិបទដ្ឋាន ស្តីពី “ដំណើរការគ្រប់គ្រងករណីនៃការធ្វើមាតុភូមិនិវត្តន៍ និងសមាហរណកម្មជនរងគ្រោះដោយអំពើជួញដូរមនុស្ស” ជាមួយប្រទេសថៃ និងវៀតណាម - ការរៀបចំសាងសង់មជ្ឈមណ្ឌល ផ្តល់សេវាជូនជនរងគ្រោះ ដោយអំពើជួញដូរមនុស្ស ។ល។ ហើយនៅពេលនេះទៀតសោត គឺជាការប្រារព្វទិវា​ជាតិប្រឆាំងការជួញដូរមនុស្ស ១២ធ្នូ ដ៏មហោឡារិក ។

 ទាំងនៅថ្នាក់ជាតិ និងថ្នាក់ក្រោមជាតិ យើងបានប្រឹងប្រែងអស់ពីកម្លាំងកាយចិត្ត ធ្វើការ​អប់រំផ្សព្វផ្សាយ ដល់សិស្ស និស្សិត និងប្រជាពលរដ្ឋ គ្រប់ច្រកល្ហក តាមគ្រប់វិធី ដើម្បីឲ្យបានយល់ដឹងអំពីកលល្បិចជនជួញដូរមនុស្ស ផលប៉ះពាល់នៃភាពប្រថុយប្រថានក្នុងការធ្វើទេសន្តរប្រវេសន៍ និងខិតខំការពារខ្លួន និងគ្រួសារ មិត្តភក្តិ ពីភាពរងគ្រោះទាំងឡាយ ដែលអាចកើតមានជាយថាហេតុ បើខ្វះការប្រុងប្រយ័ត្ន ។ ក្នុងនោះ ក្រសួងអប់រំយុវជន និងកីឡា ក្រសួងកសិកម្ម រុក្ខាប្រម៉ាញ់ និងនេសាទ ក្រសួងទេសចរណ៍ ក្រសួងការងារបណ្តុះបណ្តាលវិជ្ជាជីវៈ ក្រសួងឧស្សា​ហកម្ម និងសិប្បកម្ម ជាដើម រួមជាមួយអាជ្ញាធរ សមត្ថកិច្ចគ្រប់លំដាប់ថ្នាក់ និងប្រព័ន្ធផ្សព្វផ្សាយព័តមាន មានតួនាទីសំខាន់ ក្នុងការជម្រុញការផ្សព្វផ្សាយ ឲ្យបានដល់គ្រប់ស្រទាប់នៃយុវជន សិស្សនិស្សិត ប្រជាពលរដ្ឋនៅជនបទ កម្មករ កសិករ និងតាមតំបន់ដែលមានសេវាកំសាន្ត ឲ្យបានយល់ដឹងជ្រួតជ្រាប អំពីគ្រប់ល្បិចកល របស់ជនខិលខូច ដែលឆ្លៀតឱកាស ប្រើគ្រប់មធ្យោបាយ ដើម្បីអូសទាញប្រជាពលរដ្ឋ ឲ្យធ្លាក់ចូលក្នុងអន្ទាក់នៃការកេងប្រវ័ញ្ច ។

 ព្រះរាជាណាចក្រកម្ពុជា បានខិតខំប្រឹងប្រែង លើកកម្ពស់ និងថែរក្សាសន្តិភាព សន្តិសុខសង្គម ដោយចាត់ទុកថាជាអាទិភាពខ្ពស់បំផុតមិនអាចខ្វះបាន ។ ទន្ទឹមនឹងនោះ ដើម្បីភាពរីកចម្រើន និងបំពេញសេចក្តីត្រូវការជូនប្រជាពលរដ្ឋ រាជរដ្ឋាភិបាល បានយកចិត្តទុកដាក់សហការជាមួយវិស័យឯកជនបង្កើតឱកាស​ការងារក្នុងស្រុក សម្រាប់ប្រជាពលរដ្ឋរាប់លាននាក់ ។ រីឯការធ្វើចំណាកស្រុក ស្វែងរកការងារនៅក្រៅប្រទេស ក៏រាជរដ្ឋាភិបាលនៅតែផ្តល់ជូនជាជម្រើសសម្រាប់ប្រជាពលរដ្ឋ តែចាំបាច់ត្រូវរៀបចំពង្រឹងរបៀបរបបនៃការគ្រប់គ្រង បង្កើនសមត្ថភាពជំនាញបច្ចេកទេសដែលធានាការទទួលបានប្រាក់ចំណូលខ្ពស់ និងបង្កើនកិច្ចការពារ ឲ្យបានប្រសើរជាងមុន ។

 យើងទាំងអស់គ្នា បានដឹងច្បាស់ហើយថា **អំពើជួញដូរមនុស្ស** ជាប្រភេទឧក្រឹដ្ឋកម្មឆ្លងដែន ដែលប្រកបដោយគ្រោះថ្នាក់ចំពោះមនុស្ស គ្រប់វ័យ គ្រប់ភេទ ក្នុងសង្គម និងត្រូវបានរកឃើញជាញឹកញាប់ ក្នុងចំណោមអ្នកធ្វើចំណាកស្រុក ឬទេសន្តរប្រវេសន៍ ដែលស្វែងរកការងារនិងប្រាក់ចំណូល លើកកម្ពស់ជីវភាពខ្លួន និងគ្រួសារ នៅឆ្ងាយពីទីកន្លែងដែលខ្លួនរស់នៅ​។​ មិនតែប៉ុណ្ណោះ ជនល្មើស តែងតែរកគ្រប់វិធី និងកលល្បិច បង្កើតបទល្មើសថ្មីៗ ដើម្បីជាមធ្យោបាយ ទាញយកផលចំណេញពីមនុស្សផងគ្នា ទាំងក្មេង ចាស់ ប្រុស ស្រី ដោយគ្មានកោតញញើតនិងមិនខ្វាយខ្វល់ពីទុក្ខលំបាករបស់អ្នកដទៃឡើយ ។ មនុស្សរាប់សែន រាប់លាននាក់ ត្រូវបានបំផ្លាញដោយឧក្រឹដ្ឋជនជួញដូរមនុស្ស នៅគ្រប់ទីកន្លែង ក្នុងពិភពលោក រៀងរាល់ឆ្នាំ ។ ជនល្មើស មិនបានបោះបង់មហិច្ឆិតាលោភលន់របស់ខ្លួនក្នុងការបង្កើតផលចំណេញដោយការកេងប្រវ័ញ្ចពីមនុស្សនោះឡើយ ហើយតែងរកគ្រប់ល្បិចកលដ៏ស្មោកគ្រោក ពង្រាយបណ្តាញធ្វើសកម្មភាពកេងប្រវ័ញ្ចជនរងគ្រោះនៅគ្រប់តំណាក់កាល ទាំងដោយផ្ទាល់ និងដោយប្រយោលតាមរយៈបណ្តាញទំនាក់ទំនង អនឡាញ (Online) ឬតាមបច្ចេក​វិទ្យាទំនើប ដែលប្រជាពលរដ្ឋ ជាពិសេសយុវវ័យ កុមារ និងមនុស្សពេញវ័យនិយមប្រើប្រាស់ គឺទូរស័ព្ទដៃ និងប្រព័ន្ធអ៊ិនធ័រណេត ។ ទំនោរនៃការប្រើប្រាស់ ប្រព័ន្ធបច្ចេកវិទ្យាទំនើបនេះ គឺជាភាពរីកចម្រើនរបស់ពិភពលោក សម្រាប់វិស័យព័ត៌មាន និងទំនាក់ទំនង ដែលរួមចំណែកដល់ការរីកលូតលាស់នៃសេដ្ឋកិច្ចជាតិ និងសេដ្ឋកិច្ចពិភពលោក តែទន្ទឹមនឹងនោះ ឧក្រឹដ្ឋជន ក៏បានប្រើប្រាស់បច្ចេកវិទ្យាទំនើបនេះដូចគ្នាដែរ ដើម្បីទាក់ទាញជនរងគ្រោះ ឲ្យចូលក្នុងអន្ទាក់របស់ខ្លួន និងគេចវេសពីសមត្ថកិច្ច ដែលបច្ចុប្បន្ននេះ ប្រព័ន្ធអនឡាញ និងបណ្តាញផ្សព្វផ្សាយសង្គម ក៏បានបង្កើតជាបញ្ហាថ្មី គឺ«ការជួញដូរមនុស្ស និងការរំលោភបំពានផ្លូវភេទ ជាពិសេស លើអនីតិជន តាមប្រព័ន្ធអនឡាញ» ។

 ***នៅក្នុងពិធីដ៏មហោឡារិកនេះ ក្នុងនាមរាជរដ្ឋាភិបាលកម្ពុជា ខ្ញុំសូមគូសបញ្ជាក់ជាថ្មី នូវការប្តេជ្ញាចិត្ត ថា នឹងបង្កើនសក្តានុភាព ដើម្បីបន្តប្រយុទ្ធប្រឆាំងអំពើជួញដូរមនុស្ស ក្នុងគោលដៅការពារ និងលើកកម្ពស់ សុវត្ថិភាពរបស់មនុស្សគ្រប់រូប និងសន្តិសុខសង្គម ក៏ដូចជា លើកកម្ពស់ការគោរពសិទ្ធិ សេចក្តីថ្លៃថ្នូរ និងផលប្រយោជន៍របស់មនុស្សគ្រប់ភេទ គ្រប់វ័យ ដែលត្រូវបានបំផ្លាញដោយ ជនល្មើសនៃអំពើជួញដូរមនុស្សដោយការកេងប្រវ័ញ្ច និងការរំលោភបំពាន គ្រប់រូបភាព ។***

 បេសកកម្មរបស់គណៈកម្មាធិការជាតិប្រយុទ្ធប្រឆាំងអំពើជួញដូរមនុស្សមិនទាន់បញ្ចប់នៅឡើយទេ ផ្ទុយទៅវិញ គឺត្រូវតែបន្តធ្វើឲ្យកាន់តែសកម្ម អនុវត្តនូវវិធានការច្បាប់ឲ្យកាន់តែម៉ឺងម៉ាត់ និងជម្រុញការអនុវត្តផែនការយុទ្ធសាស្រ្តជាតិ ប្រឆាំងអំពើជួញដូរមនុស្ស សម្រាប់ឆ្នាំ២០១៩-២០២៣ ឲ្យបានសម្រេចតាមគោលដៅគ្រោងទុក ។ យើងត្រូវការ ការចូលរួមពីក្រសួង ស្ថាប័នជាសមាជិក ក៏ដូចជាដៃគូអភិវឌ្ឍន៍ សង្គមស៊ីវិល និងវិស័យឯកជន ទាំងនៅថ្នាក់ជាតិ និងថ្នាក់ក្រោមជាតិ ព្រមទាំងកិច្ចសហការល្អជាមួយប្រទេសពាក់ព័ន្ធ នៅក្នុងតំបន់ និងក្នុងពិភពលោក ។

 ព្រះរាជាណាចក្រកម្ពុជា នឹងខិតខំជម្រុញ អនុវត្តគោលការណ៍ទាំងឡាយ ដែលមានចែងក្នុងកតិកាសញ្ញាពិភពលោក «ស្តីពីទេសន្តរប្រវេសន៍ដោយសុវត្ថិភាព រៀបរយ និងស្របច្បាប់» ដែលហៅកាត់ថា GCM និងជម្រុញបន្ថែមទៀតនូវការអនុវត្តអនុសញ្ញាអន្តរជាតិ «ស្តីពីការប្រឆាំង ឧក្រឹដ្ឋកម្មឆ្លងដែនដែលមានអង្គការចាត់តាំង» និងពិធីសារបន្ថែម «ស្តីពីការដាក់ទោសទណ្ឌអំពើជួញដូរមនុស្ស» អនុសញ្ញាអាស៊ាន និងផែនការសកម្មភាពស្តីពី ការប្រយុទ្ធប្រឆាំងអំពើជួញដូរមនុស្ស - អនុស្សរណៈ កិច្ចព្រមព្រៀងទ្វេភាគី ពហុ ភាគី ដែលកម្ពុជា ជាហត្ថលេខី និងច្បាប់ជាតិ ស្តីពីការបង្ក្រាបអំពើជួញដូរមនុស្ស និងអំពើធ្វើអាជីវកម្មផ្លូវភេទ ឲ្យបានម៉ឺងម៉ាត់ ។

 សម្តេច ព្រះថិរានុត្ថេរៈ គ្រប់ព្រះអង្គ ឯកឧត្តម លោកជំទាវ លោក លោកស្រី ភ្ញៀវជាតិ និងអន្តរជាតិ យុវជន យុវនារី ទាំងអស់ ជាទីមេត្រី​

 ទន្ទឹមនឹងកិច្ចខិតខំប្រឹងប្រែងរបស់រាជរដ្ឋាភិបាល ក៏ដូចជាដៃគូទាំងអស់កន្លងមកនេះ ក៏នៅមានសេសសល់ បញ្ហាមួយចំនួនទៀត ដែលចាំបាច់ត្រូវយកចិត្តទុក​ដាក់ មានជាអាទិ៍៖

* ភាពប្រឈមក្នុងការដោះស្រាយភាពរងគ្រោះរបស់ពលករមួយចំនួន ដែលនៅតែមិនទាន់មានឯកសារច្បាប់ត្រឹមត្រូវ ឬកាន់ឯកសារខុសទិន្នន័យអត្តសញ្ញាណ ឬប្រើឯកសារអ្នកដទៃដែលមិនមែនជារបស់ខ្លួន ។ល។ ដែលកន្លងមក ត្រូវបានរកឃើញ ក្នុងចំណោមពលករដែលមានគ្រោះ​ថ្នាក់ ឬបាត់បង់ជីវិត ហើយត្រូវការដោះស្រាយតាមផ្លូវច្បាប់ ដើម្បីទទួលបានកិច្ចការពារផលប្រយោជន៍ ស្របច្បាប់ តែពួកគាត់បានប្រើប្រាស់ឯកសារ អ្នកដទៃ មិនមែនជារបស់ខ្លួន ធ្វើឲ្យបាត់អត្តសញ្ញាណពិត និងមិនអាចទទួលបានកិច្ចការពារផ្លូវច្បាប់បានត្រឹមត្រូវ ពេញលេញ ។
* កុមារ ដែលបានកើត និងរស់នៅក្នុងប្រទេសគោលដៅ មិនទាន់មានឯកសារបញ្ជាក់អត្តសញ្ញាណ សញ្ជាតិកំណើតរបស់ទារក ឬកុមារទាំងនោះនៅឡើយ ។ ម្យ៉ាងវិញទៀត ឪពុកម្តាយរស់នៅយូរអង្វែងក្នុងប្រទេសគោលដៅ ដែលត្រូវឲ្យកុមារ ទទួលបានការសិក្សាអប់រំ តាមកម្មវិធីសិក្សា ជាភាសាជាតិរបស់ខ្លួន ដើម្បីភាពងាយស្រួលនៅពេលធ្វើសមាហរណកម្មទៅសហគមន៍នៃប្រទេសកំណើត ។
* នៅតែមានការនាំមនុស្សឆ្លងដែនដោយប្រើវិធីផ្សេងៗ បន្លំភ្នែកសមត្ថកិច្ច ក្នុងគោលដៅ ធ្វើអាជីវកម្ម​តាមរូបភាពផ្សេងៗ ដូចជា អាពាហ៍​ពិពាហ៍ផ្ទុយពីឆន្ទៈ ការជួញដូរទារក ការស្វែងរកការងារដោយគេចវេសពីគោលការណ៍ច្បាប់ ។ល។ មេខ្យល់ត្រូវបានរកឃើញ និងបង្ក្រាបឯជនរងគ្រោះ ត្រូវបានរកឃើញ និងសង្គ្រោះ ជាបន្តបន្ទាប់ ។

ឆ្លៀតក្នុងឱកាសដ៏វិសេសវិសាលនេះ ក្នុងនាមរាជរដ្ឋាភិបាលកម្ពុជា ខ្ញុំសូមអំពាវនាវដល់ វិស័យឯកជន ដែលមានកម្មករ ឬពលករបម្រើការក្នុងរោងចក្រ សហគ្រាស និងសេវាកម្មរបស់ខ្លួន សូមពង្រឹងការតាមដាន គ្រប់គ្រង និងសហការជាមួយសមត្ថកិច្ចពាក់ព័ន្ធ ដើម្បីមានវិធានការ បង្ក្រាប និងផ្តន្ទាទោសឲ្យបានទាន់ពេលវេលាលើជនខិលខូច ដែលបង្កការលំបាក ធ្វើការកេងប្រវ័ញ្ច និងធ្វើអាជីវកម្មលើកម្មករ និងពលករទៅ ក្រៅប្រទេស​យ៉ាងអមនុស្សធម៌ រហូតក្លាយជាទាសភាពសម័យទំនើប គួរឲ្យស្អប់ខ្ពើម ។​ ទន្ទឹមនឹងនោះ ខ្ញុំសូមអំពាវនាវ ភាគីប្រទេសគោលដៅពាក់ព័ន្ធ សូមចូលរួមពង្រឹងកិច្ចសហការជាមួយរាជរដ្ឋាភិបាលកម្ពុជា ដើម្បីធ្វើការផ្ទៀងផ្ទាត់ និង ផ្តល់ឯកសារត្រឹមត្រូវជូនពលករកម្ពុជា ដែលមានឯកសារផុតសុព្វលភាព ជៀសវាងការប្រើប្រាស់ឯកសារអ្នកដទៃ ដែលខុសអត្តសញ្ញាណ និងការចេញឯកសារ ជាឯកត្តោភាគី ដោយខ្វះព័ត៌មានអំពីអត្តសញ្ញាណពិត និងខ្វះការត្រួតពិនិត្យ ពីសមត្ថកិច្ចប្រទេសដើម ។

 ជាទីបញ្ចប់នេះ ខ្ញុំសូមអំពាវនាវ ដល់ភាគីប្រទេសជាមិត្តទាំងអស់ សូមមេត្តាចូលរួមសហការ ជួយជ្រោមជ្រែង សកម្មភាពប្រយុទ្ធប្រឆាំងអំពើជួញដូរមនុស្ស នេះ ឲ្យកាន់តែខ្លាំងក្លាថែមទៀត ។ ខ្ញុំសូមអំពាវនាវ និងលើកទឹកចិត្ត ដល់គ្រប់ក្រសួង ស្ថាប័ន មន្ទីរ អង្គភាព ទាំងនៅថ្នាក់ជាតិ និងថ្នាក់ក្រោមជាតិ សូមពង្រឹងការអនុវត្តសកម្មភាព តាមយុទ្ធសាស្ត្រដែលមានចែងក្នុងផែនការជាតិ ឲ្យបានកាន់តែសកម្មខ្លាំងក្លាថែមទៀត និងសូមអំពាវនាវដល់គណៈកម្មាធិការថ្នាក់ក្រោមជាតិ សូមបន្តរៀបចំយុទ្ធនាការ នៃទិវាជាតិ ១២ធ្នូ ប្រឆាំងការជួញដូរមនុស្សនេះ ឲ្យបាន ផុលផុស សម្រាប់ជាមធ្យោបាយបំផុសការយល់ដឹង ដល់គ្រប់ថ្នាក់ដឹកនាំ អាជ្ញាធរមានសមត្ថកិច្ច វិស័យឯកជន សង្គមស៊ីវិល គ្រប់និកាយសាសនា និងភាគីពាក់ព័ន្ធទាំងអស់ អំពីអំពើជួញដូរមនុស្ស ឲ្យ «រួមសហការគ្នា បង្ការ បង្ក្រាប ផ្តន្ទាទោស សង្គ្រោះ ការពារ ដើម្បីកម្ពុជា គ្មានអំពើជួញដូរមនុស្ស» ។

 ខ្ញុំសូមសូមបួងសួងដល់គុណបុណ្យ ព្រះរតនត្រ័យ បារមីវត្ថុសក្តិសិទ្ធ និងទេវតាក្នុងលោក សូមលោកមេត្តាជួយប្រោះព្រំ ផ្តល់ភាពសុខុដុម បរមសុខសួស្តី សិរីមង្គលគ្រប់ប្រការថ្វាយសម្តេច ប្រគេនព្រះសង្ឃគ្រប់ព្រះអង្គ និងជូនឯកឧត្តម លោកជំទាវ លោក លោកស្រី ក្មួយៗយុវជន យុវ​នារី និងភ្ញៀវជាតិ និងអន្តរជាតិទាំងអស់ សូមឆ្នាំថ្មី នាំមកនូវជោគជ័យថ្មី និងសេចក្តីសុខក្សេម​ក្សាន្តត្រជាក់ត្រជុំ ជូនប្រជាពលរដ្ឋគ្រប់ក្រុមគ្រួសារ កុំបីអាក់ខានឡើយ ។

 **សូមអរព្រះគុណ សូមអរគុណ**